বঙ্গবীর কাদের সিদ্দিকী (বীরউত্তম) : সরকার এখন সবকিছুতেই গভীর ষড়যন্ত্র ও নৈরাজ্য দেখে। কিন্তু পরিবহন শ্রমিকদের কর্মবিরতির নামে অ্যাম্বুলেন্স আটকে শিশু হত্যা, স্কুলের মেয়েদের গায়ে চুনকালি মাখা, ব্যক্তিগত গাড়িতে কালিঝুলি মেখে চালকের মুখ কালো করা কি জাতির ললাটে কলঙ্ক লেপন নয়? এসব কোনো নৈরাজ্য নয়? নাকি নিজেরা করলে কিছু না! সেদিন হঠাৎ সৈয়দ আবুল হোসেনের অফিসে গিয়েছিলাম। কারবালার পর বাংলাদেশে হাসান-হোসেনকে প্রথম একত্র দেখলাম। মুয়াবিয়ার পুত্র এজিদের পাঠানো সিমার কারবালায় রসুল সাল্লাল্লাহু আলাইহি ওয়াসাল্লামের দৌহিত্র ইমাম হোসেনের ছিন্ন মস্তক বর্শার ডগায় গেঁথে দামেস্কে এজিদের দরবারে গিয়েছিল পুরস্কারের আশায়। আর বিশ্বব্যাংক বাংলাদেশের হাসান-হোসেনের দেহ দুর্নীতির অভিযোগে টুকরো টুকরো করে সারা পৃথিবীময় ছড়িয়ে দেওয়ার ব্যবস্থা করেছিল। হাসান কোনো সরকারি পদে ছিলেন না, হোসেন মন্ত্রী ছিলেন।